यदि ए.सी. चले तो कार की गति कुछ ऐसी होती है कि साइकिल सवार भी उसे पीछे छोड़ जाते हैं। वह कहता है कि ए.सी. चलता है तो कार गति नहीं पकड़ती। अब स्वयं कार चलाना तो आता नहीं सो कुछ कहूँ भी तो कैसे ? प्रायः ए.सी. चलवाने की सजा में स्टेशन पर दौड़ते हुए ट्रेन पकड़ी है। हवाईअड्डे पहुँचने तक विमान उड़ चुका होता है। विट्ठल को क्या कहें, वह सोचता है कि हम विमान भी दौड़ते हुए पकड़ कर उस पर लटक जाएँगे। फिर भी मैं हूँ कि ए.सी. चलवाने की जिद नहीं छोड़ पाती।